*VEGA præsenterer:* **Højenergiske og kraftfulde brass-fortolkninger med politisk kant***Bevæbnet med messingblæsere og sprængfarlig energi er Brass Against klar til at løfte taget af Lille VEGA med deres politiske rock og hiphopcovers den 10. februar.*

New York-baserede Brass Against er et band af dygtige musikere med messingblæsere, der laver intense fortolkninger af blandt andet Rage Against the Machine, Public Enemy, A Tribe Called Quest, Kendrick Lamar og mange flere. Det er interessant, meget politisk og ekstremt effektfuldt.

Den ni mand stærke gruppes varierede fortolkninger har som formål at være kraftfulde og bemyndigende. *”We want the music we perform to sound inspiring and resonate with people’s emotions, encouraging them to act.”*

Senest har bandet udgivet et cover af metalbandet Panteras ”Walk”, hvor sangerinden Sophia Uristas stærke vokaler komplimenterer dybden af det musikalske messingunivers.

Der er både plads til messingversioner af rockede protestsange og hiphophymner i Brass Againsts univers. Fælles for alle covers er den vibrerende energi af inspiration og vrede. *”We are ready for a change – and we hope our music amplifies this energy in everyone who listens.”*

**Fakta om koncerten:**  
Brass Against (US)  
Søndag d. 10. februar kl. 21.00  
Lille VEGA, Enghavevej 40, 1674 København V  
Billetpris: 200 kr. + gebyr  
Billetsalget starter fredag d. 12. oktober kl. 10.00 via vega.dk og Ticketmaster